Mara ta’ 35 sena, residenti l-Belt, ingħatat ħasla mingħand il-Qorti Kriminali li hi ma tridx titgħallem mill-iżbalji passati tagħha u għalhekk ingħatat sentenza ta’ tliet snin u nofs ħabs minħabba li kissret il-kundizzjonijiet tal-probation. Fil-5 ta’ Marzu tal-2017, Lorita Pace kellha sentenza ta’ sentejn u tmien xhur ħabs revokata mill-Qorti tal-Appell għal waħda ta’ probation għall-perjodu ta’ tliet snin. Dan wara li kienet instabet ħatja ta’ kompliċità flimkien ma’ żewġ irġiel f’serq ta’ handbag fil-konfront ta’ anzjana ta’ 74 sena fil-Floriana, hekk kif il-vittma kienet waslet biex tirritorna d-dar tagħha. Minkejja li ma kienitx hi li serqet il-handbag, imma l-irġiel, hija kienet ingħatat il-hanbag u telqet tiġri bih lejn il-venda tal-karozzi tal-Belt, u waddbitu fuq il-ħaxix fejn il-parkeġġ tal-MCP. Il-Qorti tal-Appell kienet irrevokat is-sentenza minħabba li uffiċjal tal-Caritas kien qal li Pace kienet qabdet it-triq it-tajba u li t-testijiet għad-droga fuqha kienu qegħdin jirriżultaw fin-negattiv. Fl-2012 hija kienet ukoll ikkundannata sitt xhur ħabs sospiżi għal tliet snin fuq reati oħra. Ta’ min isemmi wkoll li Pace kienet bdiet tikser dufrejha mal-ġustizzja sa mill-bidu tas-snin 2000, meta kienet għad kellha biss madwar 20 sena. Pace kienet kisret il-kundizzjonijiet tal-probation minħabba problema ta’ droga, bil-Qorti tirrakkomanda programm ta’ riabilitazzjoni. Pace iżda kienet irriffjutat li tattendi għal trattament fid-Dual Diagnosis Unit fl-isptar Monte Carmeli u waqqfet milli tkompli xi forma ta’ kuntatt mas-Sedqa. Hija kienet ukoll waqqfet milli tikkommunika mal-uffiċjal tal-probation tagħha. Il-Maġistrat Giovanni Grixti qal donnha Pace ma tridx li titgħallem mill-passat tagħha u li tfittex biex tirriforma ruħha. “Din il-Qorti ma taqta’ qalbha minn ħadd, iżda għandha wkoll ir-responsabbilità li tara li r-riżorsi li huma mportanti u li jwasslu għal x’imkien, fil-konfront ta’ Pace, jkunu disponibbli wkoll għal persuni li verament iridu jaqgħtu l-vizzju mid-droga. “Jekk dan ma jseħħx, Pace tkun qed tieħu post ħaddieħor, xi ħadd li jista’ jibbenefika minn dan ir-riżors,” qalet il-Qorti, li żiedet tgħid li Pace żgur li ma mmatturatx matul iż-żmien u għalhekk wieħed jispera issa li ż-żmien li tagħmel il-ħabs għandu jgħinha biex tiddeċiedi fuq ħajjitha. L-Ispettur Kylie Borg mexxiet il-Prosekuzzjoni.